정조 14년
庚戌七月十九日卯時上御熙政堂抄啓文臣親試大臣備局堂上同爲引見入侍時行都承旨具㢞假注書趙台榮記注官白慶楷金鳳顯以次進伏訖引儀唱抄啓試官以下入就位行四拜禮原任提學蔡濟恭提學鄭民始檢校提學吳載純檢校直閣徐鼎修鄭東浚鄭大容尹行任入就位行拜禮進伏同副承旨李敬五左參贊金華鎭行司直鄭昌順行副司直金文淳鄭好仁兵曹判書李𡊠刑曹判書趙鼎鎭開城府留守具庠行訓鍊都正徐有大行副司直洪秀輔行副司直李漢豐行副司直金持默以次進伏訖濟恭曰老炎尙且未已此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰元子宮氣候何如上曰連爲好在矣濟恭曰三七之後又多日矣今則氣候盛强乎聞閭巷間傳誦之說則凡節日就岐嶷云區區群下之忱益切欽仰矣上曰頗壯大異於凡常矣濟恭曰臣久未登筵不勝耿耿昨蒙試官點下之恩昵侍是期私竊欣幸繼承次對進定之命而僚相以其親病不得入來臣獨登筵廟謨恐有僨誤之慮矣上曰右相親病果何如濟恭曰聞右相家往來醫官言則自昨漸益沈重今則實有頃刻難捨之慮云矣上曰次對久曠非不欲使之來會而潦暑近甚又況十五日卽眞殿大奉審日次勢致差晩故俾勿來會而今則積雨新晴日氣快朗果下進定之敎矣濟恭曰賓對雖曠時急公事間以草記稟處今則別無仰達之事矣上曰天下本自無事而或有無事中生事之歎矣濟恭曰聖敎誠至當矣古人有言曰天下本無事但庸人擾之三代以後最稱漢文之治者若値有事則雖躬往細柳營如在常時則淸靜無所事矣上命民始書七言古詩題仍命懸題訖上曰陳達廟謨可也濟恭曰日前疏釋之命蓋出於八域同慶之意何罪不可宥第伏念其中或有過於分數者三司之言誠亦無怪矣臣則忝居大官無一言建白方切慙悚之至矣上曰或有初不擧論者亦或有移配者蓋不爲擧論者恐人無懲畏之心則反非生道殺人之政故也其所移配者欲使其親屬竝聚一處之意也卿亦默念否濟恭曰臣取見該府文案仰認聖意之有在竊爲欽嘆之不已矣濟恭曰都政後臣始登筵而都目卽八方顒望之大政則許多守令名以文官者初不照擬聖意雖出於深軫武臣之多付虛司果文蔭諸窠多以武弁差送而以外面看之則恐似偏重矣上曰雖云偏重於武弁蔭官復職亦出十二窠之多矣濟恭曰臣所云偏重卽守令窠也上曰向者卿箚適到於臨政之日吏判處義亦似無怪而特以難於臨陣易將之意予果親臨使之開政矣濟恭曰臣意亦然故臣箚中責罰云者亦不過欲施問備而止矣上曰卿於本事始旣特書於諡狀又爲發言於賓筵在重臣之道無怪乎嫌避而以其平日柔善之心始也不以爲嫌末乃拖引欲避者似或不出於自己之意也濟恭曰本事臣果無心說去則彼何引嫌而此必好事之人欲觀較挈之端使之激成有此爲嫌之擧矣濟恭曰今番都政時以兵批守門將取才窠排望之有違古例怨言頗聞臣怪而問之則六矢二分講粗者見奪於七矢一分講不之人云蓋兵判則以矢數爲首而兵批古規則矢數雖遜講射具入者爲首講不者不得以矢數之稍加有所凌越前例某某之如此武臣輩無不歷數則兵判之倒用首副致怨於諸武良有以也兵曹判書李𡊠從重推考原望筒似當釐改故仰達矣上曰依爲之出擧條濟恭曰晉州民人李正復等擊錚原情內本道濟民倉依順天羅州濟倉例以其穀數各付該邑事刑曹啓目從長決處之意覆啓行會於該道矣卽見慶尙監司李祖源狀啓則枚擧濟倉屬四邑所報以爲晉州屬面程道稍間運輸留連不無弊端而移設不可輕議云昆陽固城距濟倉遠或爲八九十里所費不些移設倉舍於各其邑海村實合便宜云泗川道里均適仍舊貫事甚便當云蓋此濟倉設置節目詳備行之三十年有效無弊則不可以一二邑不便之報率爾變制且再昨年北運時沿邑還穀欠縮頗多發船不齊許久遲滯卽此一事足可反隅分設一款固難輕議恭俟處分至若捧糴時散穀分給時削斗等多少奸弊嚴飭痛革云矣濟倉設置已久所儲穀物爲六萬餘石則南北交濟所恃惟此不可以數三民人輩自以爲不便之言遽議變制李正復等擊錚辭緣竝爲勿施至於散穀削斗等許多弊端大係民隱各別廉察隨現痛禁之意嚴飭道臣使之惕念擧行何如上曰依爲之出擧條濟恭曰卽見統制使申應周狀啓則以爲臣營卽南邊之巨鎭營底民戶殆至四千其間不無拔萃出類者而畢竟成就不過營校船將水操雖有選擧之例而或至近十年停廢蟾津蓋爲出職之路而亦使京軍門交差群情抑鬱莫不解體自今爲始毋論水操之行不行每於八月仲旬舟師各邑鎭校卒咸聚營下試以數三武技居首者沒技者竝直赴殿試之次幾人量宜施賞而若行水操則不必疊設蟾津一鎭永作臣營久勤窠亦如全州之威鳳別將則人皆興起各自勉勵其所得力較諸前日固不可同年而語特令廟堂商確講定及今許施爲辭矣統師所請雖出於激勵將士之意直付殿試恩典至重不可容易開路至於鎭窠近日京軍門酬勞亦多苟艱劃給外閫有難輕議狀啓內辭緣姑爲置之何如上曰依爲之出擧條濟恭曰昨年嶺沿穀移轉北關時簸揚之縮隨原穀分定多少數各不同而大抵無邑無之如慶州昌原等數邑以其夥多至於論罪而其餘各邑令道臣査實狀聞俾待朝家處分者已過周年便作虛留之穀矣此是元會之內則不可以蕩減擧論而旣令査實仍不區劃亦非朝家軫念民邑之道若依東萊運監補縮例除給各其邑加分耗穀使之充數恐合事宜故敢此仰達矣上曰依爲之出擧條濟恭曰卽見成均館所報則今此增廣慶科期日不遠多士試具若不趁今措辦則必有臨時狼狽之慮錢木米布依前例區劃以爲及時需用之地爲辭矣每當咸聚之料自朝家助給賢關待士之需已成前例今亦依癸卯例兵曹布三同錢二百兩惠廳米五十石分付劃送何如上曰依爲之出擧條濟恭曰進賀方物許收事盛京禮部咨文出來此則已悉於月前北京禮部回咨中只以承準之意撰出答咨正書安寶後定禁軍騎撥下送灣府使之傳給鳳城轉致盛京何如上曰依爲之出擧條濟恭曰承文提調近多病故本院擧行之事或不免苟簡云文任中吳載純洪良浩竝爲差下公事之任使洪良浩擧行何如上曰依爲之出擧條上曰見今備堂非不多矣筋力奔走殆無其人預爲留意後日次對亦爲稟定可也濟恭曰頃因北道暗行御史徐榮輔別單永興假率軍官裒益均排之方査實狀聞之意覆啓分付矣卽見咸鏡前監司李秉模狀啓則以爲永興府使徐有臣牒呈內本府南兵營假率額數七百六十名每名元番錢一兩五錢人情雜費爲三錢式年改案時加捧一錢比他役偏重隣族侵徵一境騷擾兵營團束元額不滿二千則本府偏當南關十邑之半考其南各邑民戶多寡以爲派分均齊之地則積弊庶可少紓云前南兵使李文德牒呈內本營假率額數爲一千五百名每名一兩五錢式收捧改稱攔後親兵之後以此定額每式年磨勘兵曹則雖一名不得增減而若欲參量均排則當此閑丁難得之時反致騷擾實無從便之策云矣臣營下咸興所在假率數至五千二十二名而少民難支之弊倍蓰於他邑莫如加其額數減其番錢開其願入之路假令元定二千二十二名內每年各捧一兩減其五錢則軍需所縮爲二千五百十一兩加定二千五百十一名則可以充此見縮之數若爲定式不入假率軍官之案不得擧論於諸般軍任則冒稱幼學之類擧將樂赴不患不充觀於營下可反三隅以此而行之永興行之北靑行之列邑無所不可敢此附陳咸興軍民等大同之願亟罷里社代定之法各許保人一名元軍一兩保人五錢式定式則目下便順是亦一道永興假率元番錢外加斂之數自今一切革罷設有雜費自兵營元錢中區處之意一體定式事請令廟堂稟處矣道臣之欲釐假率弊端以兩條救弊分數爲說俱有意見所當指一覆奏而但道臣之意見如此而已未及試手今已遞歸此事大係更張則未知新道臣之意以爲如何臣意則以此兩條更問於新道臣待其出意見論列然後更爲從長稟處似好矣上曰依爲之出擧條濟恭曰日前戶判以聖堂倉之合設群山有所陳達至承草記稟處之批而以臣之有所持難姑不得奉行矣聖堂之弊臣亦稔聞必欲一番釐正實所耿耿而但撤此幾百年之倉舍合諸初不干之他鎭揆以事情似多掣礙況聖堂居民未知爲幾許戶而此必仰以爲生者惟倉是恃一朝見失難保其不至於渙散呼冤則此豈立談間可以無難勇決之事乎百聞不如一見臣意則別遣識事務有意見之臣周視形便採聽物論出意見指一歸奏然後庶可防日後銷刻之請矣上曰卿言亦有意見事貴審始自京差遣使星細加審察以來後指一稟處可也出擧條上曰使星之行誰可任者濟恭曰有識見或經事人恐無過於登筵中諸臣矣上曰如洪義榮鄭大容何如濟恭曰鄭大容固合下送矣上曰右副承旨鄭大容許遞令該曹口傳付軍職出榻敎上曰鄭大容分付吏曹使名卽爲啓下可也濟恭曰此平安監司狀啓江界邸人楊振春罪狀令攸司稟處者而臣意以爲楊振春初無可罪之端矣振春受錢於本府貿納當納之蔘然後餘利之與座首分食有何可罪之端乎上曰右相則以梟示爲辭而卿言反是曾經道伯人各陳意見可也華鎭曰本事是非臣實未詳不敢指一仰對而蓋振春許多年爲邸吏則應有作奸之弊矣民始曰臣亦未詳本事道啓旣如是懲罪云云則恐或有甚委折矣上曰此不必回啓以卿意見發關該道使之詳査決處可也濟恭曰近來人心不畏朝廷不畏法綱一邊治罪則一邊生奸寧不寒心前平安兵使李東燁雖已身故本閫之艱辛收捧錢幾盡還散於民間云渠則不動一指坐食許多兩殖利事極驚駭且定州鄕案改錄時中間賄賂錢先已收捧而前牧使李潤國取用不給云此等蔑法之類決不可仍置矣上曰李東燁雖已身故李潤國事無論事之委折於此鄕案錢事豈可犯手乎吳大益曾未置法李潤國今乃論罪外面則雖或如何此則亦有不然者自廟堂關問該道果有實狀草記勘斷可也昌順曰今此舊還最久條蕩減之命實出於廣慶飾喜之德意本廳南漢軍餉中丁酉未捧四千餘石當入於蕩減中而其中一千餘石卽丁酉反庫時量縮逋欠者也其後丙子定以十年之限使之徵捧而年久流亡指徵無處殆居其半至今所捧不過爲數百石漸至難捧比前愈甚名以量縮逋欠則與停捧未捧條件稍異而其爲民弊則有甚於舊還府尹以一體蕩減之意有所報來而徵逋與舊還名色旣別軍餉與他穀事體尤重混入蕩減有非自下所可擅便者下詢大臣處之何如上曰大臣之意何如濟恭曰軍餉量縮所關雖重今番八域同慶之時不可使之怨及隣族雖一體蕩減恐未爲不可矣上曰然矣一體蕩減可也出擧條昌順曰同文彙考每式年添印續編事曾有定式矣丙午以後三年間事大交隣文字竝已抄出謄書當爲入刊而所入物力雖甚零星亦有區劃然後可以入刊分付戶曹籌摘磨鍊使該院幹事人次知刊役何如上曰依爲之出擧條昌順曰日前奉審冕服閣則冕服與貢段絳紗袍縫製已過十年之久色渝質弊不堪進御及今改造似好矣上曰大享臨時以爲改造可也民始曰卽聞漕倉差員之言則群山漕復米例自大同劃給而該鎭地方官每請劃得於本邑新米則取用以還米換給漕卒則以其地方官之故於渠雖有大害而不敢違越爲弊不些云旣係漕卒大利害則不可不變通而伏況漕倉設置時量其所屬邑穀數定爲船隻今於所屬邑大同中劃出漕復則漕船自致餘船矣若於自納邑劃送復米則當此覓船甚艱之時亦可救得一邑之弊此後漕倉漕復米竝以所屬外自納邑大同劃給之意定式施行何如上曰大臣之意何如濟恭曰旣知爲漕軍之冤則豈不副漕軍之願乎依戶判所奏施行恐宜矣上曰依爲之出擧條民始曰漕軍之弊不一其端而其中軍門貿米爲尤甚漕軍上來之時不能無稱貸軍門當此時以廉價分給漕卒而翌春上納時徵納貿米漕卒輩在京時已用其錢下去後米無出處或偸竊公穀或徵出鄰族公穀之無面漕卒之難支多由於此差員則以武弁之故不敢誰何於軍門無以禁斷此後各漕倉則軍門不得貿米之意嚴立定式出擧條申飭何如上曰大臣之意何如濟恭曰軍門之貿米於漕軍此敎漕軍以偸竊公穀之術也事之驚駭莫此爲甚此後如有現發者則該大將施以重勘恐不可已矣上曰依爲之出擧條𡊠曰久勤遷轉之規從其便苦或每都目或間一都目或間二都目或間間收用者載在大典通編便作不易之典故相金致仁亦有所筵稟申飭而近來法久解弛間都目及間間收用處輒以每都目報來而本曹則因循捧置及過都政不得遷轉則每以陳久勤有所稱冤實非定式之本意此後則申明舊典毋敢違越之意出擧條申飭恐合事宜此後久勤書入與政望照擬之時以此區別懸注似好敢此仰達矣上曰依爲之𡊠曰至於間間收用云者元無年條定限每未免眩於擧行此亦較量其勞逸或間二年間三年定式則似好此則下詢大臣處之何如上曰大臣之意何如濟恭曰間間收用云者旣無端的定限則政曹之眩於擧行事勢應然所謂間間者若以勞逸有所取捨則恐或令私意容於其間一竝間三都目收用則在渠輩似不至大段稱冤矣上曰依爲之出擧條𡊠曰依下敎關西補賑人竝爲招見則殷山進士劉師珙以爲家有老父而本道褒啓不及於家長只擧渠之姓名揆以道理今下恩典不敢冒受云陽德幼學朴泰初姑未上來安州幼學朴萬瞻江西幼學吳命天從其自願昨政已差衛將而安州幼學咸健五其所自願在於殿郞此則分付吏曹使之差擬何如昌順曰劉師珙日前以臣之爲賑恤堂上故亦爲來見而聞渠所言則家事任長渠父有所補賑而狀啓中書以渠名故渠不敢冒受賞典云此則事理似然矣濟恭曰當初褒啓不擧其父而擧其子事涉如何其子之不欲冒受道理當然依其所願許施似宜矣上曰依爲之𡊠曰至於祥原進士呂宅祖以爲渠家本事儒業衛將元非相當之任旣是進士殿郞亦所不願云今此衛將殿郞中從願差擬之命旣出特恩則如渠鄕典卑微之類妄生希凱之心有此不願之言事之駭然莫甚於此此等之類不可無嚴懲之道矣上曰五衛將以陞資不願殿郞薄而不欲爲則除東班正職然後方可愜所望乎渠之班族設令甲於一道殿郞非卑賤之窠渠之願納比道內諸人不啻腰中之腰中則雖欲拔例調用非所可論此似小事有關民習亦有關於國綱渠所納穀物卽令道伯準數還爲出給其猥越不知分之罪狀亦令道伯各別懲治可也出擧條濟恭曰殿郞卽備三望受天點之官職則渠何敢厭避乎第欲施賞則某冊中安之以宣賜之寶以褒之似好矣民始曰安寶書秩雖在廷諸臣如得受賜擧皆榮耀如渠遐鄕卑賤者流豈可襯當乎如是之故希凱妄生漸次愈甚矣上曰昨以均廳堂上持稅案來待之意有所下敎則今忽以惠廳堂上書出傳敎惠廳有何稅案之持來乎該房擧行誠駭然矣命書榻敎曰同副承旨遞差上曰承旨前望單子入之待下批牌招察任出榻敎命退諸臣以次退出